ส่วนที่ 1

ข้อมูลสรุป (Executive Summary)

บริษัท อาร์ ซี แอล จำกัด จัดตั้งขึ้นเมื่อปี 2523
ประกอบธุรกิจการขนส่งตู้คอนเทนเนอร์ทางทะเลภายในภูมิภาคเอเชียเหนือ เอเชียกลาง เอเชียใต้
เอเชียตะวันตก และออสเตรเลีย
โดยให้บริการขนส่งในเส้นทางระหว่างเมืองท่าหลักที่เป็นศูนย์กลางการขนถ่ายสินค้ากับเมืองท่าย่อยทั้งต้นทางและปลายทางที่อยู่ในละแวกใกล้เคียง
โดยมีตารางกำหนดวันและเวลาเข้าออกของเรือที่แน่นอน
ในฐานะผู้ประกอบการขนส่งทางเรือรายใหญ่แบบประจำเส้นทางในระหว่างเมืองท่าหลักกับเมืองท่าย่อยในภูมิภาค
ทางกลุ่มฯ
ต้องเผชิญความเสี่ยงบางประการที่เกี่ยวข้องโดยตรงกับการดำเนินธุรกิจในตลาดการค้าของตน
โปรดอ่านรายละเอียดในหัวข้อปัจจัยความเสี่ยง

เมื่อปี 2531 บริษัทฯ ได้เข้าจดทะเบียนเป็นสมาชิกของตลาดหลักทรัพย์แห่งประเทศไทย
และแปลงสภาพเป็นบริษัทมหาชนในปี 2536 ตามประกาศของตลาดหลักทรัพย์แห่งประเทศไทย
ปัจจุบัน บริษัทฯ มีการลงทุนในบริษัทย่อย บริษัทร่วม และบริษัทที่เกี่ยวข้อง
ซึ่งตั้งอยู่ตามเมืองท่าต่างๆ ตามโครงสร้างของกลุ่มบริษัทฯ รวมทั้งสิ้น 24 บริษัท

ปี 2550 เป็นปีที่ท้าทายการดำเนินงานของ กลุ่ม อาร์ ซี แอล ตั้งแต่ต้นปีประกอบการ
ได้เกิดวิกฤตสินเชื่อที่อยู่อาศัยด้อยคุณภาพในประเทศสหรัฐอเมริกา
ตามด้วยภาวะเศรษฐกิจที่เริ่มถดถอย แม้ว่าอุปสงค์การบริโภคในประเทศสหรัฐอเมริกาลดลง
แต่อุปสงค์ทางด้านการขนส่งตู้คอนเทนเนอร์ทั่วโลกกลับเพิ่มขึ้นกว่าร้อยละ 10 กล่าวโดยรวม
ความต้องการขนส่งสินค้าข้ามทวีปไปยังส่วนต่างๆ
ของโลกยกเว้นประเทศสหรัฐอเมริกายังมีความคึกคัก
โดยเฉพาะอย่างยิ่งการขนส่งจากทวีปเอเชียไปยุโรป
และจากทวีปเอเชียไปตะวันออกกลางที่พุ่งขึ้นกว่าร้อยละ 20 ในแต่ละเส้นทาง
ความเข้มแข็งของเศรษฐกิจโลกเห็นได้จากการขยายตัวของผลิตภัณฑ์มวลรวมในอัตราร้อยละ 4.9
ในปี 2550

สภาพแวดล้อมดังกล่าวได้เอื้อประโยชน์ต่อธุรกิจ จำนวนตู้บรรทุกที่ขนส่งรวมในปี 2550
เพิ่มขึ้นร้อยละ 11 จำนวน 2,745,454 ทีอียู นับเป็นสถิติใหม่ของกลุ่มฯ
กิจกรรมขนถ่ายตู้สินค้าตามความต้องการที่สูงขึ้นในแถบเอเชียตะวันออกเฉียงใต้และตะวันออกกลางส่งผลให้ธุรกิจประเภท
SOC (การขนส่งตู้สินค้าของเรือข้ามทวีป) ของกลุ่มฯ เพิ่มขึ้นร้อยละ 16 จำนวน 1,412,093 ทีอียู
ส่วนธุรกิจประเภท COC (การขนส่งตู้สินค้าของกลุ่มฯ) เพิ่มขึ้นเช่นกันที่ร้อยละ 6 จำนวน
1,333,361 ทีอียู ซึ่งสอดคล้องกับกำลังบรรทุกของกลุ่มฯ
ที่จัดสรรเพิ่มเติมเพื่อรองรับการขยายตัวของธุรกิจประเภทนี้

แม้ว่ากลุ่มฯ สามารถทำสถิติจำนวนตู้บรรทุกรวมในปี 2550 เพิ่มขึ้นในอัตราร้อยละ 11
ดังกล่าวข้างต้น แต่รายได้รวมสกุลเงินบาทก่อนผลต่างจากอัตราแลกเปลี่ยนกลับลดลงร้อยละ 2.3
จำนวน 20,073 ล้านบาท ซึ่งเกิดจากหลายปัจจัยที่มีผลกระทบต่อรายได้ กล่าวคือ

- รายได้ของกลุ่มฯ อยู่ในรูปสกุลเงินเหรียญสหรัฐฯ ในขณะที่รายงานผลการดำเนินงานเป็นเงินบาท
โดยที่เงินสกุลเหรียญสหรัฐฯ อ่อนค่าลงอย่างต่อเนื่องและเงินบาทแข็งค่าขึ้นกว่าร้อยละ 6
เมื่อเปรียบเทียบปีต่อปีกับเงินสกุลเหรียญสหรัฐฯ
จึงส่งผลกระทบต่อรายได้ที่ลดลงเมื่อแปลงค่าเป็นเงินบาท

- ธุรกิจประเภท SOC ขยายตัวมากกว่าธุรกิจประเภท COC
แต่โดยที่รายได้ต่อทีอียูจากธุรกิจประเภท SOC ต่ำกว่าธุรกิจประเภท COC ดังนั้น
อัตราค่าระวางโดยรวมถัวเฉลี่ยของธุรกิจทั้ง 2 ประเภทส่งผลต่อรายได้เฉลี่ยต่อทีอียูลดลง

ตรงข้ามกับรายได้ เงินบาทและเงินสกุลอื่นๆ
ในภูมิภาคที่แข็งค่าขึ้นส่งผลต่อต้นทุนการเดินเรือซึ่งมีค่าใช้จ่ายส่วนใหญ่อยู่ในรูปเงินสกุลเหรียญสหรัฐฯ
กำไรจากการแปลงค่าได้ชดเชยต้นทุนการเดินเรือที่เพิ่มขึ้น ราคาน้ำมันปรับตัวสูงขึ้นตลอดปี 2550
ในขณะที่ต้นทุนอื่นๆ ไม่ได้เพิ่มขึ้นมากนัก และสอดคล้องกับจำนวนตู้บรรทุกที่เพิ่มขึ้น
รวมทั้งกำไรจากการแปลงค่า ส่งผลให้ต้นทุนการเดินเรือลดลงร้อยละ 1

ที่ดินและอาคารที่ถือครองโดยบริษัทย่อยในสิงคโปร์และฮ่องกงมีมูลค่าเพิ่มขึ้น
เนื่องจากตลาดอสังหาริมทรัพย์ในประเทศดังกล่าวมีผลประกอบการดีขึ้นมาก ซึ่งกลุ่มฯ
ได้บันทึกโอนกลับรายการด้อยค่าของอาคารสำนักงานในสิงคโปร์และฮ่องกงจำนวน 1,531.8
ล้านบาท ในปี 2550 เรียบร้อยแล้ว

ในปี 2550 กลุ่มฯ มีกำไรจากอัตราแลกเปลี่ยนจำนวน 249.3 ล้านบาท
เปรียบเทียบกับกำไรจากอัตราแลกเปลี่ยนจำนวน 471.3 ล้านบาทในปี 2549

ผลการดำเนินงานโดยรวมในปี 2550 กลุ่มฯ
สามารถเพิ่มจำนวนตู้บรรทุกในอัตราค่าระวางที่คงที่มากขึ้น
ประกอบกับเงินบาทที่แข็งค่าขึ้นส่งผลดีต่อต้นทุนการเดินเรือเมื่อแปลงค่าเป็นเงินบาท
อีกทั้งมูลค่าเพิ่มขึ้นของอาคารสำนักงานในสิงคโปร์และฮ่องกง ส่งผลให้กลุ่มฯ มีกำไรสุทธิประจำปี
2550 จำนวน 3,816 ล้านบาท เพิ่มขึ้นร้อยละ 24 เมื่อเปรียบเทียบกับปีสิ้นสุดเดียวกันของปี 2549
ซึ่งมีกำไรสุทธิ 3,073 ล้านบาท

คณะกรรมการบริษัทฯ ได้มีมติในการประชุมครั้งที่ 7/2550 เมื่อวันที่ 10 สิงหาคม 2550
อนุมัติจ่ายเงินปันผลระหว่างกาลสำหรับผลการดำเนินงานครึ่งปีแรกสิ้นสุด 30 มิถุนายน 2550
ในอัตราหุ้นละ 0.50 บาท สำหรับหุ้นสามัญจำนวน 663,000,000 หุ้น และมีมติในการประชุมครั้งที่
3/2551 เมื่อวันที่ 21 มีนาคม 2551 อนุมัติจ่ายเงินปันผลเพิ่มเติมอีกในอัตราหุ้นละ 1.00 บาท
สำหรับหุ้นสามัญจำนวน 663,000,000 หุ้น รวมเป็นเงินปันผลจ่ายสำหรับผลประกอบการปี 2550
ในอัตราหุ้นละ 1.50 บาท เป็นเงินทั้งสิ้น 994.50 ล้านบาท
โดยจ่ายจากกำไรสุทธิและกำไรสะสมของบริษัทฯ
จากกิจกรรมที่ได้รับการส่งเสริมการลงทุนและจากกิจกรรมที่ได้รับยกเว้นภาษีเงินได้ทั้งจำนวน
โดยจะเสนอที่ประชุมผู้ถือหุ้นพิจารณาอนุมัติต่อไป

ในระหว่างปี 2550 บริษัทฯ ได้มีการลงทุนในบริษัทย่อย คือ บริษัท อาร์ ซี แอล ฟีดเดอร์ พีทีอี
จำกัด ประเทศสิงคโปร์ ได้ร่วมทุนกับบริษัท ไท ยัง ชิปปิ้ง จำกัด จัดตั้ง บริษัท อาร์ ซี แอล
(เกาหลี) จำกัด ที่ประเทศเกาหลี ในปี 2549
เพื่อขยายขอบข่ายงานตัวแทนเดินเรือและธุรกิจของกลุ่มฯ ในประเทศเกาหลี โดยถือหุ้นร้อยละ 85
และในปี 2550 บริษัท อาร์ ซี แอล ฟีดเดอร์ พีทีอี จำกัด
ได้ลงทุนเพิ่มในบริษัทย่อยดังกล่าวเพื่อถือหุ้นร้อยละ 100 โดยมีทุนจดทะเบียน 400 ล้านวอน
หรือประมาณ 16 ล้านบาท

นอกจากนั้น ตามที่บริษัท อาร์ ซี แอล จำกัด (มหาชน) ได้จัดตั้งบริษัท ริจิแนล คอนเทนเนอร์
ไลน์ส ชิปปิ้ง จำกัด ที่เซี่ยงไฮ้ สาธารณรัฐประชาชนจีนในปี 2543 โดยถือหุ้นร้อยละ 100
และจัดตั้งสำนักงานสาขา 6 แห่งที่เมืองซิงเตา เทียนจิน เซียเมิน กวางโจว เซินเจิ้น และนิงโบ
ในปี 2550 ได้มีการเปลี่ยนแปลงโครงสร้างกลุ่มบริษัทฯ
เพื่อเพิ่มประสิทธิภาพในการบริหารจัดการธุรกิจ โดยบริษัท อาร์ ซี แอล ฟีดเดอร์ พีทีอี จำกัด
เข้าถือหุ้นแทนร้อยละ 100 ในบริษัท ริจิแนล คอนเทนเนอร์ ไลน์ส ชิปปิ้ง จำกัด
โดยมีทุนจดทะเบียน 1.72 ล้านเหรียญสหรัฐฯ หรือประมาณ 58 ล้านบาท

ทั้งนี้ บริษัท อาร์ ซี แอล จำกัด (มหาชน) ถือหุ้นร้อยละ 100 ในบริษัท อาร์ ซี แอล ฟีดเดอร์
พีทีอี จำกัด ประเทศสิงคโปร์

ในด้านการซื้อเรือใหม่นั้นมีทั้งหมดจำนวน 5 ลำ โดยมีรายละเอียดดังนี้

- บริษัท ริจิแนล คอนเทนเนอร์ ไลน์ส พีทีอี จำกัด ประเทศสิงคโปร์ ซื้อเรือใหม่ ขนาดบรรทุก
1019 ทีอียู จำนวน 2 ลำ จากอู่ต่อเรือในสาธารณรัญประชาชนจีน ในราคาลำละ 21
ล้านเหรียญสหรัฐฯ หรือประมาณ 720 ล้านบาท กำหนดส่งมอบเรือต้นปี 2551 ทั้งนี้ ธนาคาร
ดอยชท์แบงค์ สาขาสิงคโปร์ ได้ให้เงินกู้สำหรับการซื้อเรือดังกล่าวจำนวน 36 ล้านเหรียญสหรัฐฯ
หรือร้อยละ 85 ของราคาเรือ หรือประมาณ 1,233 ล้านบาท ระยะเวลาจ่ายคืนเงินกู้ 10 ปี

- บริษัท ริจิแนล คอนเทนเนอร์ ไลน์ส พีทีอี จำกัด ประเทศสิงคโปร์ ซื้อเรือใหม่ขนาดบรรทุก
1100 ทีอียู จำนวน 1 ลำ สร้างที่อู่ต่อเรือในประเทศญี่ปุ่น ในราคาลำละ 2.9 พันล้านเยน
หรือประมาณลำละ 812 ล้านบาท กำหนดส่งมอบเรือปลายปี 2551

- บริษัท ริจิแนล คอนเทนเนอร์ ไลน์ส พีทีอี จำกัด ประเทศสิงคโปร์ ซื้อเรือใหม่ขนาดบรรทุก 950
ทีอียู จำนวน 2 ลำ สร้างที่อู่ต่อเรือในประเทศเกาหลี ในราคาลำละ 24.4 ล้านเหรียญสหรัฐฯ
หรือประมาณลำละ 817 ล้านบาท กำหนดส่งมอบเรือประมาณต้นปี 2554

การจัดซื้อเรือใหม่ที่มีสมรรถนะสูงจำนวน 5 ลำข้างต้น
มีวัตถุประสงค์เพื่อเสริมสร้างประสิทธิภาพในการให้บริการแก่ลูกค้าในภูมิภาค
ทั้งในด้านการเตรียมทดแทนเรือที่มีอายุการใช้งานนานและรองรับการขยายธุรกิจ

ขณะเดียวกัน ในปี 2550 บริษัทฯ มีการจำหน่ายเรือออกไปจำนวน 2 ลำ ดังนี้

- บริษัท ริจิแนล คอนเทนเนอร์ ไลน์ส พีทีอี จำกัด ประเทศสิงคโปร์ ขายเรือ “อินทราภูมิ”
ซึ่งต่อสร้างเมื่อปี 2526 ให้กับผู้ซื้อในประเทศอินโดนีเซียในราคา 4.33 ล้านเหรียญสหรัฐฯ
หรือประมาณ 151 ล้านบาท มูลค่าตามบัญชีของเรือดังกล่าว ณ วันที่ 31 มีนาคม 2550 เป็นเงิน
1.14 ล้านเหรียญสหรัฐฯ หรือประมาณ 40 ล้านบาท
เมื่อหักค่านายหน้าในการขายเรือดังกล่าวแล้วมีกำไรทางบัญชีประมาณ 3.10 ล้านเหรียญสหรัฐฯ
หรือประมาณ 107 ล้านบาท

- บริษัท ริจิแนล คอนเทนเนอร์ ไลน์ส พีทีอี จำกัด ประเทศสิงคโปร์ ขายเรือ “หะริภูมิ”
ซึ่งต่อสร้างเมื่อปี 2524 ให้กับผู้ซื้อในประเทศอินโดนีเซีย ในราคา 4.0 ล้านเหรียญสหรัฐฯ
หรือประมาณ 134 ล้านบาท มูลค่าตามบัญชีของเรือดังกล่าว ณ วันที่ 31 ธันวาคม 2550 เป็นเงิน
0.57 ล้านเหรียญสหรัฐฯ หรือประมาณ 18.9 ล้านบาท มีกำไรทางบัญชีประมาณ 3.43
ล้านเหรียญสหรัฐฯ หรือประมาณ 115 ล้านบาท

การจำหน่ายเรือที่มีอายุการใช้งานนาน มีวัตถุประสงค์ในการเพิ่มประสิทธิภาพกองเรือโดยรวม ทั้งนี้
กองเรือของกลุ่มฯ มีอายุเฉลี่ย 10 ปี
เงินที่ได้จากการขายเรือเก่าจะนำไปจัดซื้อเรือที่มีสมรรถนะสูงทดแทน

คณะกรรมการบริษัทฯ และคณะผู้บริหารกลุ่มบริษัทฯ
ได้ตระหนักถึงสถานการณ์ที่ยากลำบากในการดำเนินงานท่ามกลางปัจจัยลบต่างๆ
ดังได้รายงานมาข้างต้นและพยายามอย่างเต็มความสามารถที่จะเพิ่มรายได้
แต่ในขณะเดียวกันก็ดูแลด้านค่าใช้จ่ายด้วยความระมัดระวัง ถึงแม้กลุ่มฯ
จะประสบผลสำเร็จในด้านจำนวนตู้บรรทุกที่เพิ่มขึ้น แต่รายได้ในรูปเงินบาทกลับลดลง
และกำไรจากธุรกิจลดลงเมื่อเทียบกับปี 2549 อย่างไรก็ดี กลุ่มฯ
บันทึกโอนกลับรายการด้อยค่าของอาคารสำนักงานที่ถือครองโดยบริษัทย่อยในต่างประเทศจำนวนถึง
1,531.8 ล้าน ทำให้กลุ่มฯ มีกำไรสุทธิ 3,816 ล้านบาท

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)